Document ID: 32014D0290

DEĊIŻJONI TAL-KUNSILL
tal-14 ta' April 2014
dwar il-pożizzjoni li għandha tittieħed f'isem l-Unjoni Ewropea fil-Kumitat ta' Assoċjazzjoni UE-Ċilì rigward il-modifika tal-Anness XII għall-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika taċ-Ċilì, min-naħa l-oħra, li jistabbilixxi l-listi ta' entitajiet Ċileni li jipprovdu skont id-dispożizzjonijiet tat-Titolu IV tal-Parti IV dwar l-Akkwist Pubbliku mill-Gvern
(2014/290/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel paragrafu tal-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika taċ-Ċilì, min-naħa l-oħra (1) (“il-Ftehim ta' Assoċjazzjoni”), kien iffirmat fit-18 ta' Novembru 2002.
(2)
L-Anness XII għall-Ftehim ta' Assoċjazzjoni jipprovdi listi ta' entitajiet fir-Repubblika taċ-Ċilì (“Ċilì”) li jakkwistaw skont id-dispożizzjonijiet dwar l-akkwist pubbliku tal-gvern tat-Titolu IV tal-Parti IV tal-Ftehim ta' Assoċjazzjoni.
(3)
Fl-10 ta' Frar 2012, iċ-Ċilì nnotifika lill-Unjoni bl-intenzjoni tiegħu li jimmodifika l-Anness XII għall-Ftehim ta' Assoċjazzjoni, skont l-Artikolu 159(1) ta' dak il-Ftehim. Fit-18 ta' Ottubru 2012, iċ-Ċilì pprovda informazzjoni addizzjonali. Il-modifika tikkonsisti fis-simplifikazzjoni ta' ċerti listi ta' entrati fl-Anness XII għall-Ftehim ta' Assoċjazzjoni, jiġifieri: fl-Appendiċi 1 A, l-entitajiet elenkati taħt kull Ministeru u l-gvern reġjonali huma sostitwiti bi klawżola ġenerali li tkopri l-entitajiet kollha subordinati għall-Ministeri u l-gvernijiet reġjonali elenkati u fl-Appendiċi 2 A, id-dettalji tal-lista tal-entrati kollha fil-livell subċentrali huma sostitwiti bi frażi ġenerali: 'il-muniċipalitajiet kollha' (“il-modifika tal-Anness XII għall-Ftehim ta' Assoċjazzjoni”). L-Appendiċi 1 B u l-Appendiċi 2 B, kif ukoll l-Appediċi 3 sal-Appendiċi 5 tal-Anness XII għall-Ftehim ta' Assoċjazzjoni, jibqgħu kif inhuma.
(4)
Wara dik in-notifika, u skont l-Artikolu 159(2) u (3) tal-Ftehim ta' Assoċjazzjoni, il-Partijiet għall-Ftehim ta' Assoċjazzjoni jqisu li huwa opportun li l-Kumitat ta' Assoċjazzjoni UE- Ċilì (“il-Kumitat ta' Assoċjazzjoni”) jieħu deċiżjoni biex jirrifletti l-modifika tal-Anness XII għall-Ftehim ta' Assoċjazzjoni.
(5)
Il-pożizzjoni tal-Unjoni fil-Kumitat ta' Assoċazzjoni għandha tkun ibbażata fuq l-abbozz tad-Deċiżjoni anness,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed f'isem l-Unjoni fil-Kumitat ta' Assoċjazzjoni UE- Ċilì (“il-Kumitat ta' Assoċjazzjoni”) rigward il-modifika tal-Anness XII għall-Ftehim ta' Assoċjazzjoni li jistabbilixxi l-listi ta' entitajiet Ċileni li jakkwistaw skont id-dispożizzjonijiet tat-Titolu IV tal-Parti IV dwar Akkwist Pubbliku mill-Gvern, għandha tkun ibbażata fuq l-abbozz tad-Deċiżjoni tal-Kumitat ta' Assoċjazzjoni anness ma' din id-Deċiżjoni.
Artikolu 2
Wara l-adozzjoni tagħha, id-Deċiżjoni tal-Kumitat ta' Assoċjazzjoni għandha tiġi ppubblikata f'Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fil-Lussemburgu, l-14 ta' April 2014.

Labels: 18
3
15
5